**НА ВНИМАНИЕТО НА**

**ЧЛЕНОВЕТЕ НА УС ПРИ РУСЕНСКИ УНИВЕРСИТЕТ, НБС ВОН – КНСБ,**

**ЗАЯВИЛИ УЧАСТИЕ В НАЦИОНАЛНИЯ ПРОТЕСТ**

**УВАЖАЕМИ КОЛЕГИ,**

Не са много случаите, в които академичната общност има желанието и възможността да изрази публично своето обединение в името на една обща кауза, защитавайки правата си. В месеца на светите братя Кирил и Методий всички ние заявихме своето настояване за спазване на законите в държавата, за съхраняване авторитета на интелигенцията на България и за достойно заплащане на труда ни. Благодаря на всички, които с имената си застанахте зад каузата и заявихте своето желание за участие в националните протестни действия, обявени за 20.05.2024г. пред сградата на Министерство на финансите. **Всички наши общи и целенасочени усилия и на национално, и на локално ниво вече дадоха своите положителни резултати за повишаване на доходите на всички работещи в държавните висши училища в страната.** Ето накратко ситуацията.

Постигнатото до момента:

На 17.05.2024, бяха приети две постановления на Министерски съвет (ПМС) и бяха подписани шест споразумения за повишаване на доходите в системата на висшето образование и науката.

**Първото ПМС е за наличните в бюджета 39 млн.**, договорени от ВОН – КНСБ още през декември 2023 г.

**Второто ПМС е за нови 40,7 млн.,** договорени от ВОН – КНСБ от 17.05.2024 г.

Сумите по двете ПМС ще бъдат разпределени между всички държавни висши училища в страната.

С допълнителните средства по двете ПМС ще бъдат повишени:

- заплатите на **академичния състав,** при начална заплата на **асистент от 2100 лв., считано от 01.01.2024 г.;**

- заплатите на **служителите**, заемащи позиции, изискващи **средно и висше образование, с начална дата 01.01.2024 г**.

- **стипендиите на докторантите**, считано от **01.04.2024 г.**

**Конкретните размери на увеличенията на заплатите на преподавателския и непреподавателския състав предстоят да бъдат уточнени с ректора едва след като допълнителните средства постъпят в бюджета на ПУ, но не по-рано от юни тази година, и ще бъдат изплатени с предходна дата.**

Предстоящи действия:

**Активните преговори на национално представителните синдикати с държавните институции продължават за допълнителни 184 млн. лв.** за повишение на заплатите, считано от **01.04.2024 г.** на:

* академичните длъжности с **начална заплата на асистент в размер на 2516 лв.** (чл. 92 от ЗВО)**;**
* неакадемичните **длъжности, изискващи висше образование** в размер на **2013 лв.** (чл. 53 от ЗВО);
* неакадемичните **длъжности, изискващи средно образование** в размер на **1610 лв.** (чл. 53 от ЗВО).

Във връзка с така създалата се ситуация ви уведомявам, че обявеният за 20.05.2024 г. **НАЦИОНАЛЕН ПРОТЕСТ НА РАБОТЕЩИТЕ В СФЕРАТА НА ВИСШЕТО ОБРАЗОВАНИЕ И НАУКАТА СЕ ОТЛАГА (а не се отменя)**. Всички обаче оставаме в **ПРОТЕСТНА ГОТОВНОСТ, докато не получим втория транш** за последващо увеличение на работните заплати.

**Благодаря на всички вас за активността и за готовността да се включите в реални протестни действия! Доказахме на управляващите, че интелигенцията на България притежава достойнство и се бори за правата си!**

С уважение към вашата смела позиция,

*Даниела Йорданова,*

*председател на УС при Русенски университет, НБС ВОН – КНСБ*